E. Vestenický, poslanec: (2010-02-05):
Takže zahraničný príspevok sa vojakom Armády Slovenskej republiky vyslaním na zahraničné misie poskytoval od vzniku Slovenskej republiky už v jej prvých zahraničných misiách v roku 1993. Od samého začiatku jeho poskytovania bol oslobodený od dane z príjmov, najskôr zákonom č. 286/1992 Zb. o daniach z príjmov, neskôr § 4 ods. 2 písm. d) zákona č. 366/1999 Z. z. o daniach z príjmov. Oslobodenie zahraničného príspevku od dane z príjmov sa však nepremietlo do zákona č. 595/2003 z. z. o dani z príjmov, ktorý nadobudol účinnosť dňom 1. januára 2004. Uplatnením tohto zákona poklesla reálna úroveň zahraničných príspevkov poskytovaných vojakom Slovenskej republiky pôsobiacim v jej zahraničných misiách. Počas oficiálnej návštevy profesionálnych vojakov pôsobiacich v operácii AISA v Afganistane v novembri 2008, ktorej sa zúčastnili aj poslanci Národnej rady Slovenskej republiky, členovia výboru pre obranu a bezpečnosť, tiež zástupca ministerstva financií, vzniesli profesionálni vojaci oprávnenú požiadavku nastoliť pôvodný stav a opätovne oslobodiť zahraničný príspevok vojakov tam slúžiacich od dane z príjmov. Oprávnenosť požiadavky vyplynula aj z porovnávania príjmov našich vojakov a iných štátov slúžiacich v podobných alebo menej náročných podmienkach. Prítomní predstavitelia politického a spoločenského života prisľúbili preskúmať existujúci stav a v prípade potvrdenia sa rozhodli podporiť pôvodný stav. Navrhovanou úpravou sa sleduje cieľ upevniť autoritu štátu, posilniť dôveru občanov vojakov v štátne inštitúcie, obetavosť v prospech štátu, zvýšiť obecnú i osobnú motiváciu angažovaných profesionálnych vojakov a uľahčiť tak moment ich rozhodovania sa v kritických situáciách v prospech záujmov Slovenskej republiky, ako aj posilniť rovnomernosť nesenia následkov existujúcich rizík medzi vysielajúci štát a v cudzom prostredí neraz v priebežnom fyzickom i psychickom ohrození zdravia a i života pôsobiacich vojakov, ktorí vykonávajú funkcie v najnáročnejších podmienkach s mimoriadne vysokou mierou ohrozenia zdravia alebo straty života. Títo profesionálni vojaci reprezentujú svoju vlasť vysoko profesionálne a zodpovedne a o ich službe v prospech mieru sa hovorí na všetkých spojeneckých i ostatných súčinnostných medzinárodných fórach s najväčšou úctou a rešpektom. Naše masmediálne prostriedky nevynímajúc. Citujem výrok jedného zodpovedného predstaviteľa nášho štátu, možnože aj nadsadený, ale nie nevýstižný. Citát: „Nielen v počiatkoch vzniku Slovenskej republiky, ale aj v priebehu ďalšieho upevňovania jej zahraničnej autority vojenské kontingenty armády svojím úspešným pôsobením v nariadených akciách a misiách neraz vykonali v konkrétnych krajinách pre autoritu svojej republiky viac než rokovacie úsilie roty diplomatov.“ Oslobodenie zahraničného príspevku od dane možno realizovať priamou novelou zákona č. 595/2003 Z. z. Navrhovaný cieľ sa dosiahne úpravou § 9 ods. 2 písm. e) zákona o dani z príjmov tak, ako máte uvedené v texte. Návrh zákona je v súlade s Ústavou Slovenskej republiky a zákonmi Slovenskej republiky, ako aj s medzinárodnými zmluvami, ktorými je Slovenská republika viazaná. Prijatie takto navrhovanej úpravy zákona presunie výroky mnohých prítomných, ale i minulých predstaviteľov exekutívnej i zákonodarnej moci Slovenskej republiky na adresu príslušníkov ozbrojených síl našej republiky z pozície ľúbivých fráz do oblasti reálnych skutkov. Posilní jednotu slova, činov a potvrdí významnosť a trvalosť vyslovovaných hodnotení na adresu vojska a nielen príležitosť na nejakú kampaňovitú propagačnú aktivitu. Úprava sa ročne bude dotýkať 560 až 670 vojakov, podľa počtov, ktoré Národná rada Slovenskej republiky v aktuálnej situácii schváli. Realizácia takto navrhovanej úpravy zákona príde republiku ročne na 1,6 až 2 mil. eur v závislosti, ako som už spomínal, počtov schválených Národnou radou a rozloženia týchto počtov do jednotlivých misií. Prosím vás, dámy a páni, o podporu tohto návrhu zákona a úmerné tak ocenenie našich vojakov. Ďakujem za pozornosť.